【意甲】近14場聯賽12勝 國米搶W提早封王
2024年04月22日 20:00
東網電視
更多新聞短片
今晚意甲上演米蘭打吡兼榜首大戰,AC米蘭火併「1哥」國際米蘭。國米依家帶甩A米成條街,仲有隊長拿達路馬天尼斯刑滿復出,火力全開,撞正啱啱歐霸出局嘅「紅黑兵團」,必趁機贏波博提早封王,客勝有計。(Now 638周二凌晨2時45分直播)
國米今季聯賽表現非常穩定,32輪錄得26勝5和僅1敗,攻入77粒及只失17球,攻守均冠絕意甲,單計近14場聯賽豪取12勝2和未輸過,尤其係自歐聯16強被馬體會淘汰後,更加專注打聯賽,以佢哋雄厚班底,單線作戰可謂游刃有餘。雖然上輪意外被卡利亞里逼和2比2,幸好隊長拿達路馬天尼斯坐完波監可復出,呢位前鋒今季聯賽已經入咗23粒,位居射手榜榜首,今仗一定搶韁,火力更盛。
另邊廂,A米剛於歐霸8強「意甲內訌」,兩回合計以1比3不敵羅馬,連續兩屆歐戰淘汰賽遭同國球隊踢出局,打擊士氣。雖然主帥皮奧利帶隊成績唔差,2022年亦重奪聯賽錦標,但喺重要賽事往往甩轆,佢自執教A米後,14次出戰米蘭打吡輸9次,係A米史上於打吡戰輸波最多嘅主帥,單計近5次更加輸晒,戰術過分死板係佢致命傷。
更重要係戰意,國米依家領先緊A米14分咁多,聯賽只係剩番6輪,即係話國米只要喺今場贏波,就會甩開17分,尚餘5輪A米肯定冇得追,國米可提早封王,第20度登上意甲盟主寶座,繡上第2粒星(10次冠軍獲1粒星),既然可一「戰」定江山,必定搏埋佢,客勝捧得過。
更多賠率: